Ego Elisabeth, abbatissa Polengeii, notum facio omnibus presentes litteras inspecturis quod ego, pro me et pro monialibus que sunt de parte mea, posui in custodia episcopi Lingonensis et comitis Campanie villam nostram de Polongeio et Sarceium et omnia alia bona nostra temporalia que tempore confectionis hujus carte non erant de alterius custodia. Et per hoc tenemur ego, vel abbatissa que pro tempore fuerit, singulis annis usque ad festum sancti Martini hyemalis apud Polongeium reddere vel facere reddi LXa minas avene nomine custodie medietatem episcopo Lingonensis et medietatem comiti Campanie vel eorum certo mandato hoc modo, quod ratione custodie nec episcopus nec comes nec aliquis pro ipsis aliud poterunt exigere in tota predicta terra nostra nisi dictas LXa minas avene, hoc salvo quod dictus comes prius habebat in villa nostra de Crenay et salvis procurationibus et aliis que episcopus Lingonensis prius habebat in monasterio nostro tanquam episcopus. Et hoc teneor facere sigillari sigillo conventus quando pax erit in monasterio nostro reformata. In cujus rei testimonium presentes litteras sigillo meo feci sigillari. Actum anno Domini M° CC° XXX°, mense martio.